stanford-oval/wikipedia huggingface dataset:
สุจินดา คราประยูร
ประวัติการเข้ารับราชการ > ราชการพิเศษ

พ.ศ. 2512 - 2513 ราชการสงครามเวียดนาม ในตำแหน่งหัวหน้าฝ่ายยุทธการ กองพลทหารปืนใหญ่ต่อสู้อากาศยาน
พ.ศ. 2525 ราชองครักษ์เวร
พ.ศ. 2526 นายทหารพิเศษ ประจำกรมทหารปืนใหญ่ที่ 1 รักษาพระองค์
พ.ศ. 2528 ราชองครักษ์เวร ต่อมาเป็นราชองครักษ์พิเศษ
พ.ศ. 2532 นายทหารพิเศษ ประจำกรมทหารม้าที่ 1 รักษาพระองค์ ต่อมาเป็นนายทหารพิเศษ ประจำกรมทหารราบที่ 11 รักษาพระองค์, นายทหารพิเศษ ประจำกรมทหารราบที่ 12 รักษาพระองค์, นายทหารพิเศษ ประจำกรมทหารราบ ที่ 2 รักษาพระองค์, นายทหารพิเศษ ประจำกรมทหารปืนใหญ่ กองพันที่ 21 รักษาพระองค์ และนายทหารพิเศษ ประจำกรมทหารปืนใหญ่ต่อสู้อากาศยาน กองพันที่ 1 รักษาพระองค์
งานการเมือง

สุจินดาเป็นบุคคลสำคัญในคณะรักษาความสงบเรียบร้อยแห่งชาติที่เข้ายึดอำนาจการปกครองจากพลเอก ชาติชาย ชุณหะวัณ เมื่อวันเสาร์ที่ 23 กุมภาพันธ์ 2534 จนกระทั่งหลังการเลือกตั้งทั่วไปในวันที่ 22 มีนาคม พ.ศ. 2535 พรรคการเมือง 5 พรรค คือ พรรคสามัคคีธรรม พรรคชาติไทย พรรคกิจสังคม พรรคประชากรไทย และพรรคราษฎร ร่วมกันจัดตั้งรัฐบาลและสนับสนุนให้สุจินดาเป็นนายกรัฐมนตรี ก่อนหน้านั้น พรรคร่วม 5 พรรคประกาศสนับสนุนณรงค์ วงศ์วรรณ หัวหน้าพรรคสามัคคีธรรม ซึ่งมีสมาชิกสภาผู้แทนราษฎรมากที่สุด แต่โฆษกกระทรวงต่างประเทศสหรัฐแถลง ข่าวว่า ณรงค์ วงศ์วรรณ ติดบัญชีดำ ถูกห้ามเข้าสหรัฐอเมริกา เนื่องจากพัวพันกับขบวนการค้าสารเสพติด
ดำรงตำแหน่งนายกรัฐมนตรี

สุจินดาได้รับพระบรมราชโองการให้ดำรงตำแหน่งนายกรัฐมนตรีคนที่ 19 ของประเทศไทยเมื่อวันที่ 7 เมษายน พ.ศ. 2535 เมื่อเข้าดำรงตำแหน่งกล่าวว่า "เสียสัตย์เพื่อชาติ" ทั้งที่เคยพูดว่าจะไม่รับตำแหน่งนายกรัฐมนตรี นอกจากนี้ สุจินดาได้แต่งตั้งพลเอก อิสระพงศ์ หนุนภักดี เลขาธิการ รสช. ซึ่งเป็นพี่ชายของภรรยาตน ให้ดำรงตำแหน่งรัฐมนตรีว่าการกระทรวงมหาดไทย จึงถูกคัดค้านจากกลุ่มเคลื่อนไหวทางการเมืองหลายกลุ่ม ร้อยตรี ฉลาด วรฉัตร อดอาหารประท้วง และพลตรี จำลอง ศรีเมือง เป็นผู้นำการชุมนุมของประชาชนเพื่อเรียกร้องให้สุจินดา ลาออกเนื่องจากเป็นการสืบทอดอำนาจเผด็จการ รสช. จนกระทั่งเกิดเหตุการณ์ไม่สงบภายในประเทศ หรือพฤษภาทมิฬ ขึ้นระหว่างวันที่ 17-20 พฤษภาคม พ.ศ. 2535 พระบาทสมเด็จพระมหาภูมิพลอดุลยเดชมหาราช บรมนาถบพิตร ในวันที่ 20 พฤษภาคม พ.ศ. 2535 พระบาทสมเด็จพระเจ้าอยู่หัวทรงเชิญสุจินดาและจำลอง เข้าพบและดำรับให้หันหน้าเข้าหากันเพื่อแก้ปัญหา หลังจากนั้น สุจินดาจึงลาออกจากตำแหน่งเมื่อวันที่ 24 พฤษภาคม พ.ศ. 2535 เพื่อให้การแก้ไขรัฐธรรมนูญเป็นไปโดยอิสระและเพื่อแสดงความรับผิดชอบทางการเมือง
มีชัย ฤชุพันธุ์ รองนายกรัฐมนตรี ได้รักษาการแทนนายกรัฐมนตรี จนกระทั่งมีการแต่งตั้งนายกรัฐมนตรีคนใหม่ในวันที่ 10 มิถุนายน พ.ศ. 2535 คณะรัฐมนตรีคณะที่ 48 ของรัฐบาลสุจินดาจึงพ้นจากตำแหน่งไปตามวาระ
รางวัลและเกียรติยศ

สุจินดาได้รับพระราชทานยศนายกองเอกแห่งกองอาสารักษาดินแดน พ.ศ. 2526
เครื่องราชอิสริยาภรณ์ > เครื่องราชอิสริยาภรณ์ไทย

พลเอก สุจินดา คราประยูร ได้รับพระราชทานเครื่องราชอิสริยาภรณ์ ดังนี้
พ.ศ. 2532 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2531 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2535 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2516 –  เหรียญชัยสมรภูมิ การรบ ณ สาธารณรัฐเวียดนาม (ช.ส.) (ประดับเปลวระเบิด)
พ.ศ. 2531 –  เหรียญพิทักษ์เสรีชน ชั้นที่ 1 (ส.ช.)
พ.ศ. 2513 –  เหรียญราชการชายแดน (ช.ด.)
พ.ศ. 2511 –  เหรียญจักรมาลา (ร.จ.ม.)
พ.ศ. 2532 –  เหรียญลูกเสือสดุดี ชั้นที่ 1
พ.ศ. 2534 –  เหรียญรัตนาภรณ์ รัชกาลที่ 9 ชั้นที่ 3 (ภ.ป.ร.3)
เครื่องราชอิสริยาภรณ์ > ต่างประเทศ

ญี่ปุ่น :
พ.ศ. 2535 -  เครื่องราชอิสริยาภรณ์มงคลรัตน์ ชั้นที่ 1
ดูเพิ่ม

ประวัติจากเว็บกองทัพบก เก็บถาวร 2006-07-04 ที่ เวย์แบ็กแมชชีน
นีโค ฮึลเคินแบร์ค

นีโคลัส ฮึลเคินแบร์ค (เยอรมัน: Nicolas Hülkenberg, ออกเสียง: [ˈniːko ˈhʏlkənbɛɐ̯k]; เกิด 19 สิงหาคม ค.ศ. 1987) เป็นนักแข่งรถชาวเยอรมัน ปัจจุบันแข่งรถในการแข่งขันฟอร์มูลาวันให้แก่เซาเบอร์ ส่วนการแข่งขันทดสอบความทนทาน ฮึลเคินแบร์คชนะการแข่งขัน 24 ชั่วโมง เลอม็อง ฤดูกาล 2015 กับพอร์เชอ
ฮึลเคินแบร์คเกิดและเติบโตที่เมืองเอ็มเมอริชอัมไรน์ เขาเริ่มต้นแข่งรถโกคาร์ตตั้งแต่อายุสิบขวบ และเป็นแชมป์หลายรายการในระดับชาติ ก่อนที่จะเลื่อนขั้นสู่รายการฟอร์มูลาระดับรองใน ค.ศ. 2005 ฮึลเคินแบร์คได้รับตำแหน่งแชมป์แรกในรายการฟอร์มูลาบีเอ็มดับเบิลยู เอดีเอซี ในปีเดียวกัน ต่อมาเขาได้ชนะการแข่งขันเอวันกรังด์ปรีซ์ ฤดูกาล 2006–07 ในฐานะตัวแทนของเยอรมนี หลังจากชนะการแข่งขันมาสเตอส์ออฟฟอร์มูลา 3 2007 และฟอร์มูลา 3 ยูโรซีรีส์ 2008 เขาได้ลงแข่งต่อที่จีพี2 ซีรีส์ ฤดูกาล 2009 กับอาแอร์เต และเป็นแชมป์ในฤดูกาลแรกของเขานั้นเอง ทำให้เขากลายเป็นนักขับคนที่สามที่เป็นแชมป์รายการจีพี2 ซีรีส์/ฟอร์มูลา 2 ในฤดูกาลแรกของตนเอง ถัดจากนีโค ร็อสแบร์ค และลูวิส แฮมิลตัน
ฮึลเคินแบร์คเป็นนักขับทดสอบให้แก่วิลเลียมส์ระหว่างฤดูกาล 2007 ถึง 2009 และได้เซ็นสัญญาเป็นนักแข่งหลักในฤดูกาล 2010 โดยเข้าแข่งขันฟอร์มูลาวันรายการแรกของเขาที่บาห์เรนกรังด์ปรีซ์ เขาได้ตำแหน่งโพลแรกในการแข่งขันบราซิลเลียนกรังด์ปรีซ์ ก่อนที่สิ้นสุดฤดูกาลนั้นจะถูกเปลี่ยนตัวกับปัสตอร์ มัลโดนาโด ฮึลเคินแบร์คเข้าร่วมฟอร์ซอินเดียโดยเป็นนักขับสำรองในฤดูกาล 2011 และเลื่อนขั้นเป็นนักแข่งหลักสำหรับฤดูกาล 2012 ในฤดูกาล 2013 เขาลงแข่งให้แก่เซาเบอร์ ก่อนจะกลับมายังฟอร์ซอินเดียในฤดูกาล 2014 เคียงคู่กับเซร์ฆิโอ เปเรซ หลังจากผ่านไปสามฤดูกาลกับฟอร์ซอินเดีย ฮึลเคินแบร์คได้ย้ายไปยังเรอโนในฤดูกาล 2017 และอยู่จนถึง 2019 เมื่อถูกเปลี่ยนตัวกับแอ็สเตบาน ออกง สำหรับฤดูกาลต่อไป ฮึลเคินแบร์คกลับไปยังฟอร์ซอินเดีย ซึ่งในขณะนั้นได้กลายเป็นเรซซิงพอยต์ และปรับภาพลักษณ์ใหม่เป็นแอสตันมาร์ตินในเวลาต่อมา ระหว่างฤดูกาล 2020 ถึง 2022 ในฐานะนักขับสำรอง โดยเขาลงแข่งแทนเปเรซและแลนซ์ สโตรลล์ ในการแข่งขันสามกรังด์ปรีซ์ในฤดูกาล 2020 และเซบัสทีอัน เฟ็ทเทิล สองกรังด์ปรีซ์ในฤดูกาล 2022 เขากลับมาเป็นนักแข่งหลักอีกครั้งในฤดูกาล 2023 และ 2024 โดยแข่งให้แก่ฮาส เคียงคู่กับเควิน เมานุสเซิน ฮึลเคินแบร์คเข้าร่วมเซาเบอร์อีกครั้งสำหรับการแข่งขันฤดูกาล 2025 จนกระทั่งอาวดี้เป็นเจ้าของทีมแทนในฤดูกาล 2026
จากสถิติ ณ ออสเตรเลียนกรังด์ปรีซ์ 2025 ฮึลเคินแบร์คมีผลงานได้ตำแหน่งโพล 1 ครั้ง และทำรอบได้เร็วที่สุด 2 ครั้งในการแข่งขันฟอร์มูลาวัน เขาครองสถิติฟอร์มูลาวันสำหรับนักแข่งที่ออกตัวมากที่สุดโดยไม่มีอันดับบนโพเดียม และนักแข่งที่ออกตัวมากที่สุดโดยไม่ได้รับชัยชนะ (227 ครั้งทั้งสองสถิติ) ฮึลเคินแบร์คเซ็นสัญญาเพื่อจะอยู่กับเซาเบอร์ / อาวดี้อย่างน้อยจนสิ้นสุดฤดูกาล 2026 นอกเหนือจากการแข่งขันฟอร์มูลาวัน ฮึลเคินแบร์คได้เข้าแข่งขันเอฟไอเอเวิลด์เอนดูแรนซ์แชมเปียนชิพ 2015 ทั้งสิ้นสองรายการให้แก่พอร์เชอ และชนะการแข่งขัน 24 ชั่วโมง เลอม็อง ในการเข้าร่วมครั้งแรกของเขา
สถิติการแข่งรถโกคาร์ต > สรุปอาชีพนักแข่งรถโกคาร์ต

| ฤดูกาล | รายการ | ทีม | อันดับ |
| --- | --- | --- | --- |
| 2000 | โตรเฟโออันเดรอามาร์กุตตี – รุ่น 100 จูเนียร์ |  | 17 |
| 2000 | อิตาเลียนโอเพนมาสเตอส์ – รุ่นไอซีเอจูเนียร์ |  | 14 |
| 2000 | กรีนเฮลเมตโทรฟี – รุ่นคาเดตส์ |  | 11 |
| 2001 | เซาท์การ์ดาวินเทอร์คัพ – รุ่นไอซีเอจูเนียร์ |  | 5 |
| 2001 | อิตาเลียนโอเพนมาสเตอส์ – รุ่นไอซีเอจูเนียร์ |  | 1 |
| 2001 | กรีนเฮลเมตโทรฟี – รุ่นคาเดตส์ | ซีอาร์จี ฮอลแลนด์ | 2 |
| 2001 | เยอรมันคาร์ตติงแชมเปียนชิป – รุ่นจูเนียร์ | ซีอาร์จี ฮอลแลนด์ | 25 |
| 2002 | เซาท์การ์ดาวินเทอร์คัพ – รุ่นไอซีเอจูเนียร์ | ซีอาร์จี ฮอลแลนด์ | 24 |
| 2002 | อิตาเลียนโอเพนมาสเตอส์ – รุ่นไอซีเอจูเนียร์ | ซีอาร์จี ฮอลแลนด์ | 1 |
| 2002 | ซีไอเค-เอฟไอเอ ยูโรเปียนแชมเปียนชิป – รุ่นไอซีเอจูเนียร์ | ซีอาร์จี ฮอลแลนด์ | 8 |
| 2002 | เยอรมันคาร์ตติงแชมเปียนชิป – รุ่นจูเนียร์ | ซีอาร์จี ฮอลแลนด์ | 1 |
| 2003 | เซาท์การ์ดาวินเทอร์คัพ – รุ่นฟอร์มูลาเอ | ซีอาร์จี ฮอลแลนด์ | 7 |
| 2003 | โตรเฟโออันเดรอามาร์กุตตี – รุ่นฟอร์มูลาเอ | ซีอาร์จี ฮอลแลนด์ | 33 |
| 2003 | อิตาเลียนโอเพนมาสเตอส์ – รุ่นฟอร์มูลาเอ | ซีอาร์จี ฮอลแลนด์ | 5 |
| 2003 | เยอรมันคาร์ตติงแชมเปียนชิป – รุ่นซีเนียร์ | ซีอาร์จี ฮอลแลนด์ | 1 |
| 2003 | ซีไอเค-เอฟไอเอ ยูโรเปียนแชมเปียนชิป – รุ่นฟอร์มูลาเอ | ซีอาร์จี ฮอลแลนด์ | 41 |
| 2003 | ซีไอเค-เอฟไอเอ เวิลด์คัพ – รุ่นฟอร์มูลาเอ | ซีอาร์จี ฮอลแลนด์ | 32 |
| 2004 | เซาท์การ์ดาวินเทอร์คัพ – รุ่นฟอร์มูลาเอ | ซีอาร์จี ฮอลแลนด์ | 28 |
| 2004 | อิตาเลียนโอเพนมาสเตอส์ – รุ่นฟอร์มูลาเอ | ซีอาร์จี ฮอลแลนด์ | 8 |
| 2004 | เยอรมันคาร์ตติงแชมเปียนชิป – รุ่นซีเนียร์ | ซีอาร์จี ฮอลแลนด์ | 2 |
แหล่งที่มา:
แหล่งข้อมูลอื่น

เว็บไซต์ทางการ
นีโค ฮึลเคินแบร์ค สรุปอาชีพนักแข่งรถที่ไดร์เวอร์ดีบี.คอม
นีโค ฮึลเคินแบร์ค ที่อินเทอร์เน็ตมูวีเดตาเบส
| ฐานข้อมูลการควบคุมรายการหลักฐาน  |
| --- | --- |
นานาชาติ:  VIAF 
ประจำชาติ:  เยอรมนี
อันเดรีย กาสิรากี

| อันเดรีย กาสิรากี |
| --- | --- |
อันเดรีย อัลแบร์ ปิแยร์ กาสิรากี

เกิด: 8 มิถุนายน พ.ศ. 2527 (40 ปี) มอนเตการ์โล โมนาโก
ศิษย์เก่า: มหาวิทยาลัยอเมริกันแห่งปารีส IE Business School (MBA)
คู่สมรส: ตาเตียนา ซันโต โดมิงโก เรชูลสกี (2556–ปัจจุบัน)
บุตร: อาแล็กซ็องดร์ กาสิรากี อินเดีย กาสิรากี มักซีมีเลียน กาสิรากี
บิดามารดา: สเตฟาโน กาสิรากี เจ้าหญิงการอลีน เจ้าหญิงแห่งฮาโนเวอร์
ญาติ: ชาร์ล็อต กาสิรากี (น้องสาว) ปีแยร์ กาสิรากี (น้องชาย) เจ้าหญิงอเล็กซานดราแห่งฮันโนเฟอร์ (น้องสาวต่างบิดา)
อันเดรีย อัลแบร์ ปิแยร์ กาสิรากี (ฝรั่งเศส: Andrea Albert Pierre Casiraghi, 8 มิถุนายน พ.ศ. 2527) โอรสคนโตในเจ้าหญิงการอลีน เจ้าหญิงแห่งฮาโนเวอร์ กับสเตฟาโน กาสิรากี พระภัสดาคนที่สองชาวอิตาลีของเจ้าหญิงการอลีน ในปัจจุบันอันเดรีย กาสิรากี จัดอยู่ในลำดับที่สี่ของการสืบราชบัลลังก์โมนาโก ต่อจากพระมารดาคือเจ้าหญิงการอลีน นอกจากนี้กาสิรากี ถูกจัดอันดับจากนิตยสารฟอร์บให้เป็นเยาวราชนิกุลที่ทรงได้รับความนิยมมากสุดในโลก อันดับที่ 10
ประวัติ

อันเดรีย กาสิรากีเกิดเมื่อวันที่ 8 มิถุนายน พ.ศ. 2527 ณ โรงพยาบาลกลางเจ้าหญิงเกรซ เขตมอนเตการ์โล ประเทศโมนาโก เป็นพระโอรสคนโตในเจ้าหญิงการอลีน เจ้าหญิงแห่งฮาโนเวอร์ กับสเตฟาโน กาสิรากี ชาวอิตาลี โดยชื่อ อันเดรีย มาจากชื่อของเพื่อนสนิทของบิดาในวัยเยาว์ กาสิรากีมีแม่ทูนหัวและพ่อทูนหัวคือเจ้าหญิงสเตฟานีแห่งโมนาโก กับมาร์โก กาสิรากี
สเตฟาโน กาสิรากีผู้บิดาเสียชีวิตเมื่อวันที่ 3 ตุลาคม พ.ศ. 2533 จากอุบัติเหตุการแข่งขันเรือเร็ว ขณะที่กาสิรากีมีอายุได้เพียง 6 ขวบ กาสิรากียังมีน้องสาวและน้องชายอีกสองคนคือชาร์ล็อตและปิแยร์ กาสิรากี และมีน้องสาวร่วมมารดาคือเจ้าหญิงอเล็กซันดราแห่งฮาโนเวอร์ กาสิรากีสามารถใช้ภาษาฝรั่งเศส, อังกฤษ, เยอรมัน และอิตาลีได้เป็นอย่างดี
ชีวิตส่วนตัว

อันเดรียได้หมั้นหมายกับตาเตียนา ซันโต โดมิงโก เรชูลสกี สุภาพสตรีชาวโคลัมเบีย หลังจากที่ทั้งสองคบหากันเป็นเวลาเจ็ดปี และงานแต่งงานจะถูกจัดขึ้นในปี พ.ศ. 2556 ซึ่งก่อนหน้านี้กาสิรากีเคยมีข่าวคราวกับคาโรลีน ฟอน สเตราฟ์เฟนแบร์ก ชาวเยอรมัน และมารีอา คูราโด นักแสดงชาวสเปน
วันที่ 6 พฤศจิกายน พ.ศ. 2555 ตาเตียนาผู้เป็นคู่หมั้นได้ตั้งครรภ์ และได้ให้กำเนิดบุตรชายคนแรกชื่อ อาแล็กซ็องดร์ อันเดรีย สเตฟาโน กาสิรากี (ชื่อเล่น: ชาช่า) เมื่อวันที่ 21 มีนาคม พ.ศ. 2556 ที่ลอนดอน ประเทศอังกฤษ ต่อมาอันเดรียและคู่หมั้นได้สมรสกันเมื่อวันที่ 31 สิงหาคม พ.ศ. 2556 และประกอบพิธีทางศาสนาที่ประเทศสวิตเซอร์แลนด์ เมื่อวันที่ 1 กุมภาพันธ์ พ.ศ. 2557 และตาเตียนาได้ให้กำเนิดบุตรสาวชื่อ อินเดีย เมื่อวันที่ 12 เมษายน พ.ศ. 2558 ณ ลอนดอน
สิทธิในการสืบราชบัลลังก์

หลังจากการเปลี่ยนแปลงกฎมนเทียรบาลตามพระราชประสงค์ของเจ้าชายเรนิเยที่ 3 องค์อธิปัตย์แห่งโมนาโกในปี พ.ศ. 2545 มีผลปรากฏว่าพระโอรสและโดยถูกต้องตามกฎหมายสามารถขึ้นครองราชย์ได้ ฉะนั้นอันเดรีย กาสิรากี บุตรคนโตของเจ้าหญิงการอลีน จึงมีสิทธิในการครองราชย์ และอยู่ในลำดับที่ 4 ในการสืบราชบัลลังก์
พิศาล วัฒนวงษ์คีรี

| พลเอกพิศาล วัฒนวงษ์คีรีม> ป.ช. ม.ว.ม. ท.ช. |
| --- | --- |

สมาชิกสภาผู้แทนราษฎร แบบบัญชีรายชื่อ
ดำรงตำแหน่ง 14 พฤษภาคม พ.ศ. 2566 – 14 ตุลาคม  พ.ศ. 2567 (1 ปี 153 วัน)
ถัดไป: ขจิตร ชัยนิคม
แม่ทัพภาคที่ 4
ดำรงตำแหน่ง 19 มีนาคม พ.ศ. 2547 – 2 พฤศจิกายน พ.ศ. 2547 (228 วัน)
ก่อนหน้า: พงษ์ศักดิ์ เอกบรรณสิงห์
ถัดไป: ขวัญชาติ กล้าหาญ
 
ข้อมูลส่วนบุคคล
เกิด: 5 พฤศจิกายน พ.ศ. 2492 (75 ปี) เชียงใหม่
พรรคการเมือง: พรรคเพื่อไทย
การศึกษา: โรงเรียนสาธิตจุฬาลงกรณ์มหาวิทยาลัย   โรงเรียนนายร้อยพระจุลจอมเกล้า
ชื่อเล่น: อ๊อด
ยศที่ได้รับการแต่งตั้ง
รับใช้:  ไทย
สังกัด: กองทัพบกไทย กองทัพภาคที่ 4
ยศ:  พลเอก
ผ่านศึก: กรณีตากใบ   ความไม่สงบในชายแดนภาคใต้ของประเทศไทย

พลเอก พิศาล วัฒนวงษ์คีรี (เกิด 5 พฤศจิกายน พ.ศ. 2492) อดีตสมาชิกสภาผู้แทนราษฎร แบบบัญชีรายชื่อ สังกัดพรรคเพื่อไทย อดีตแม่ทัพภาค 4 อดีตที่ปรึกษารัฐมนตรีว่าการกระทรวงเกษตรและสหกรณ์ อดีตที่ปรึกษารัฐมนตรีกระทรวงมหาดไทย และอดีตที่ปรึกษารัฐมนตรีกระทรวงพัฒนาสังคมและความมั่นคงของมนุษย์
พลเอก พิศาล เป็นที่รู้จักในฐานะผู้ประกาศกฎอัยการศึกและนำมาซึ่งเหตุการณ์ สลายการชุมนุมที่อำเภอตากใบ เมื่อปี พ.ศ. 2547 ทำให้มีผู้เสียชีวิตมากถึง 85 ราย
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2548 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2545 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2537 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)
โสภณ เพชรสว่าง

| โสภณ เพชรสว่างม> ป.ช., ม.ว.ม. |
| --- | --- |

รองประธานสภาผู้แทนราษฎร คนที่หนึ่ง
ดำรงตำแหน่ง 21 พฤศจิกายน พ.ศ. 2539 – 9 พฤศจิกายน พ.ศ. 2543
ก่อนหน้า: กริช กงเพชร
ถัดไป: สมศักดิ์ ปริศนานันทกุล
 
ข้อมูลส่วนบุคคล
เกิด: 31 ธันวาคม พ.ศ. 2483 (84 ปี) อำเภอกระสัง จังหวัดบุรีรัมย์ ประเทศไทย
พรรคการเมือง: ประชาธิปัตย์ (2519–2529)   มวลชน (2529–2534)   ความหวังใหม่ (2534–2535)   ชาติพัฒนา (2535–2543)   ไทยรักไทย (2543–2550)   เพื่อแผ่นดิน (2550–2551)   เพื่อไทย (2551-2561)   พลังพลเมืองไทย (2561)   เพื่อชาติ (2561–2562)

โสภณ เพชรสว่าง (เกิด 31 ธันวาคม พ.ศ. 2483) อดีตรองประธานสภาผู้แทนราษฎร คนที่หนึ่ง อดีตเลขาธิการพรรคมวลชน และอดีตสมาชิกสภาผู้แทนราษฎรจังหวัดบุรีรัมย์
ประวัติ

โสภณ เพชรสว่าง เกิดเมื่อวันที่ 31 ธันวาคม พ.ศ. 2483 ที่อำเภอกระสัง จังหวัดบุรีรัมย์ สำเร็จการศึกษาระดับปริญญาตรี สาขานิติศาสตร์ จากมหาวิทยาลัยรามคำแหง เมื่อ พ.ศ. 2519
การทำงาน

โสภณ เพชรสว่าง เคยทำงานเป็นทนายความ ต่อมาได้รับเลือกตั้งเป็นสมาชิกสภาผู้แทนราษฎร จังหวัดบุรีรัมย์ ในการเลือกตั้ง พ.ศ. 2526 (สังกัดพรรคประชาธิปัตย์) พ.ศ. 2531 (สังกัดพรรคมวลชน) พ.ศ. 2535/2 พ.ศ. 2538 พ.ศ. 2539 (สังกัดพรรคชาติพัฒนา) พ.ศ. 2544 พ.ศ. 2548 (สังกัดพรรคไทยรักไทย) และเคยดำรงตำแหน่งเลขานุการรัฐมนตรีว่าการกระทรวงวิทยาศาสตร์ เทคโนโลยีและสิ่งแวดล้อม ใน พ.ศ. 2526 และเป็นรองประธานสภาผู้แทนราษฎร คนที่ 1
ในการเลือกตั้ง พ.ศ. 2550 ลงสมัครในสังกัดพรรคเพื่อแผ่นดิน แต่ไม่ได้รับเลือกตั้ง ต่อมาในการเลือกตั้ง พ.ศ. 2554 ได้เข้าร่วมกิจกรรมทางการเมืองกับพรรคเพื่อไทย ลงสมัคร ส.ส.ระบบบัญชีรายชื่อ ลำดับที่ 80 แต่ไม่ได้รับเลือกตั้ง ต่อมาได้รับตำแหน่งที่ปรึกษารัฐมนตรีประจำสำนักนายกรัฐมนตรี (วรวัจน์ เอื้ออภิญญกุล)
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 83
ใน พ.ศ. 2561 นายโสภณได้ย้ายจากพรรคเพื่อไทยมาสังกัด พรรคพลังพลเมืองไทย เป็นรองหัวหน้าพรรค จากนั้นจึงได้ย้ายมาสมัครเป็นสมาชิก พรรคเพื่อชาติ ในปีเดียวกัน ทว่าลาออกในอีก 2 เดือนต่อมา พร้อมกับบุตรชาย สุรศักดิ์ เพชรสว่าง
เครื่องราชอิสริยาภรณ์

พ.ศ. 2539 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2538 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2521 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง

| สมเด็จพระนางเจ้าสิริกิติ์ พระบรมราชินีนาถ |
| --- | --- |
พระบรมราชชนนีพันปีหลวง

สมเด็จพระบรมราชชนนีพันปีหลวง
ดำรงพระยศ: 5 พฤษภาคม พ.ศ. 2562 - ปัจจุบัน  (5 ปี 316 วัน)
ก่อนหน้า: สมเด็จพระศรีพัชรินทราบรมราชินีนาถ
พระอัครมเหสี
ดำรงพระยศ: 28 เมษายน พ.ศ. 2493 - 13 ตุลาคม พ.ศ. 2559 (66 ปี 168 วัน)
ราชาภิเษก: 5 พฤษภาคม พ.ศ. 2493
ก่อนหน้า: สมเด็จพระนางเจ้ารำไพพรรณี พระบรมราชินี
ถัดไป: สมเด็จพระนางเจ้าสุทิดา พัชรสุธาพิมลลักษณ พระบรมราชินี

พระราชสมภพ: 12 สิงหาคม พ.ศ. 2475 (92 พรรษา) อำเภอปทุมวัน จังหวัดพระนคร ประเทศสยาม
พระราชสวามี: พระบาทสมเด็จพระมหาภูมิพลอดุลยเดชมหาราช บรมนาถบพิตร
พระราชบุตร: ทูลกระหม่อมหญิงอุบลรัตนราชกัญญา สิริวัฒนาพรรณวดี พระบาทสมเด็จพระวชิรเกล้าเจ้าอยู่หัว สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
ราชสกุล: กิติยากร (พระราชสมภพ) มหิดล (ราชาภิเษกสมรส)
ราชวงศ์: จักรี
พระราชบิดา: พระวรวงศ์เธอ กรมหมื่นจันทบุรีสุรนาถ
พระราชมารดา: หม่อมหลวงบัว กิติยากร
ศาสนา: พุทธเถรวาท
ลายพระอภิไธย: 
จอมพลหญิง จอมพลเรือหญิง จอมพลอากาศหญิง สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง (พระราชสมภพ 12 สิงหาคม พ.ศ. 2475) เป็นสมเด็จพระบรมราชินีนาถในพระบาทสมเด็จพระมหาภูมิพลอดุลยเดชมหาราช บรมนาถบพิตร เป็นสมเด็จพระบรมราชชนนีพันปีหลวงในพระบาทสมเด็จพระวชิรเกล้าเจ้าอยู่หัว และโดยพระชนมพรรษาจึงนับว่าทรงเป็นพระกุลเชษฐ์พระองค์ที่ 29 และพระองค์ปัจจุบันในราชวงศ์จักรี
เนื่องจากสมเด็จพระนางเจ้าสิริกิติ์ฯ เป็นผู้สำเร็จราชการแทนพระองค์ขณะที่พระราชสวามีเสด็จออกผนวช เมื่อปี พ.ศ. 2499 ระหว่างวันที่ 22 ตุลาคม ถึง 5 พฤศจิกายน พระองค์จึงได้รับการสถาปนาขึ้นเป็น สมเด็จพระนางเจ้าสิริกิติ์ พระบรมราชินีนาถ เมื่อวันที่ 5 ธันวาคม พ.ศ. 2499 ถือเป็นสมเด็จพระบรมราชินีนาถพระองค์ที่สองของกรุงรัตนโกสินทร์ต่อจากสมเด็จพระนางเจ้าเสาวภาผ่องศรี พระบรมราชินีนาถในรัชกาลที่ 5
พระราชประวัติ > การศึกษา

พ.ศ. 2479 เมื่อหม่อมราชวงศ์สิริกิติ์มีอายุได้ 4 ปี ก็ได้เข้ารับการศึกษาครั้งแรกในชั้นอนุบาลที่โรงเรียนราชินี ทว่าในขณะนั้น แม้เหตุการณ์ด้านการเมืองภายในสยามจะสงบลง แต่สถานการณ์ระหว่างประเทศก็ไม่สงบ กล่าวคือสงครามแปซิฟิกเริ่มแผ่ขยายมาถึงสยาม จังหวัดพระนครถูกโจมตีทางอากาศหลายครั้งจนการคมนาคมไม่สะดวก พระบิดาจึงให้หม่อมราชวงศ์สิริกิติ์ย้ายไปเรียนที่โรงเรียนเซนต์ฟรังซีสซาเวียร์คอนแวนต์ เพราะอยู่ใกล้วังบิดา ได้เรียนที่นั่นตั้งแต่ชั้นประถมศึกษาปีที่ 2 จนถึงชั้นมัธยมศึกษา หม่อมราชวงศ์สิริกิติ์ได้เริ่มเรียนเปียโน ซึ่งเรียนได้ดีและเร็วเป็นพิเศษ นอกจากนี้ยังได้ศึกษาภาษาอังกฤษและภาษาฝรั่งเศสซึ่งทรงสันทัดเช่นกัน
พ.ศ. 2489 ครั้นเมื่อสงครามโลกครั้งที่สองสงบลง หม่อมเจ้านักขัตรมงคลต้องเสด็จไปดำรงตำแหน่งอัครราชทูตผู้มีอำนาจเต็มประจำสำนักเซนต์เจมส์ ประเทศอังกฤษ ทั้งนี้ได้ทรงพาครอบครัวทั้งหมดไปอยู่ด้วย ในเวลานั้นหม่อมราชวงศ์สิริกิติ์ มีอายุได้ 13 ปีเศษ และเรียนจบชั้นมัธยมศึกษาปีที่ 3 แล้ว
ขณะที่อยู่ในประเทศอังกฤษ หม่อมราชวงศ์สิริกิติ์ได้ศึกษาต่อทั้งวิชาภาษาอังกฤษและฝรั่งเศส และวิชาเปียโนกับครูพิเศษ หลังจากนั้นไม่นาน บิดาย้ายไปประเทศเดนมาร์กและฝรั่งเศสตามลำดับ ขณะที่หม่อมราชวงศ์สิริกิติ์ก็ยังคงเรียนเปียโนและตั้งใจจะศึกษาต่อในวิทยาลัยการดนตรีที่มีชื่อเสียงของกรุงปารีสจนจบ
ระหว่างที่อยู่ในประเทศฝรั่งเศส หม่อมราชวงศ์สิริกิติ์ได้มีโอกาสรับเสด็จพระบาทสมเด็จพระมหาภูมิพลอดุลยเดชมหาราช บรมนาถบพิตร เมื่อครั้งดำรงพระราชอิสริยยศ สมเด็จพระเจ้าอยู่หัวภูมิพลอดุลยเดช (ขณะนั้นทรงศึกษาต่อที่ประเทศสวิตเซอร์แลนด์หลังจากเสด็จขึ้นครองราชย์) ซึ่งพระองค์เสด็จประพาสกรุงปารีสเพื่อทอดพระเนตรโรงงานทำรถยนต์ ทั้งนี้เนื่องจากสมเด็จพระเจ้าอยู่หัวภูมิพลอดุลยเดช โปรดการดนตรีเป็นพิเศษ ขณะที่หม่อมราชวงศ์สิริกิติ์ก็สนใจศิลปะเช่นกัน ทำให้เกิดความสัมพันธ์ขึ้น
พระราชประวัติ > สมเด็จพระบรมราชินีนาถในรัชกาลที่ 9

เมื่อ พ.ศ. 2499 พระบาทสมเด็จพระมหาภูมิพลอดุลยเดชมหาราช บรมนาถบพิตรมีพระราชประสงค์จะผนวชเป็นพระภิกษุระหว่างวันที่ 22 ตุลาคม ถึง 5 พฤศจิกายน เป็นระยะเวลา 15 วัน จึงต้องมีการแต่งตั้งผู้สำเร็จราชการแทนพระองค์ ดังนั้นพระองค์ทรงพระราชดำริว่าสมเด็จพระนางเจ้าสิริกิติ์ พระบรมราชินี เป็นผู้ทรงพระปรีชาสามารถในอันที่จะรับพระราชภารกิจในคราวนี้ได้ จึงทรงพระกรุณาโปรดเกล้าฯ แต่งตั้งสมเด็จพระนางเจ้าสิริกิติ์ พระบรมราชินี เป็นผู้สำเร็จราชการแทนพระองค์ในระหว่างที่ผนวช
ต่อมา ในวันเฉลิมพระชนมพรรษา 5 ธันวาคมปีเดียวกัน พระบาทสมเด็จพระมหาภูมิพลอดุลยเดชมหาราช บรมนาถบพิตรมีพระบรมราชโองการประกาศว่า ตามราชประเพณี เมื่อสมเด็จพระนางเจ้าฯ พระบรมราชินี ได้ทรงดำรงตำแหน่งผู้สำเร็จราชการแทนพระองค์ เคยมีประกาศให้ออกพระนามว่า สมเด็จพระนางเจ้าฯ พระบรมราชินีนาถ และทรงพระราชดำริว่า สมเด็จพระนางเจ้าสิริกิติ์ พระบรมราชินีได้ทรงดำรงตำแหน่งผู้สำเร็จราชการแทนพระองค์ในระหว่างที่ผนวช และได้ปฏิบัติพระราชภารกิจแทนพระองค์ด้วยพระปรีชาสามารถ สนองพระราชประสงค์เป็นที่เรียบร้อย จึงทรงพระกรุณาโปรดเกล้าฯ ให้เฉลิมพระอภิไธยสมเด็จพระนางเจ้าสิริกิติ์ พระบรมราชินีว่า "สมเด็จพระนางเจ้าสิริกิติ์ พระบรมราชินีนาถ" นับว่าทรงเป็นสมเด็จพระนางเจ้าฯ พระบรมราชินีนาถพระองค์ที่ 2 ในประเทศไทย โดยพระองค์แรก คือสมเด็จพระนางเจ้าเสาวภาผ่องศรี พระบรมราชินีนาถ (ภายหลังได้รับการสถาปนาเป็น สมเด็จพระศรีพัชรินทราบรมราชินีนาถ พระบรมราชชนนีพันปีหลวง)
พระราชประวัติ > สมเด็จพระบรมราชชนนีพันปีหลวงในรัชกาลที่ 10

ต่อมาในพระราชพิธีบรมราชาภิเษก พุทธศักราช 2562 ในวันที่ 5 พฤษภาคม พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าโปรดกระหม่อมให้ประกาศเฉลิมพระนามาภิไธยสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ซึ่งเป็นสมเด็จพระบรมราชชนนีของพระองค์ ตามแบบโบราณราชประเพณีว่า "สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง"
พระราชประวัติ > พระประชวร

เช้าตรู่วันที่ 21 กรกฎาคม พ.ศ. 2555 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงเวียนพระเศียรและเซขณะทรงออกพระกำลัง ณ โรงพยาบาลศิริราชที่ซึ่งพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรประทับอยู่ คณะแพทย์ตรวจพระองค์โดยวิธีสร้างภาพด้วยเรโซแนนซ์แม่เหล็กแล้วแถลงว่า ทรงประสบภาวะพระสมองขาดเลือด (ischemic stroke)
พระองค์จึงประทับรักษาพระวรกายอยู่ ณ โรงพยาบาลศิริราชและทรงงดเว้นพระราชกิจนับแต่นั้น รวมถึงการเสด็จออกมหาสมาคมในโอกาสวันเฉลิมพระชนมพรรษา 85 พรรษาของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรที่พระที่นั่งอนันตสมาคมเมื่อวันที่ 5 ธันวาคม พ.ศ. 2555
ต่อมาวันที่ 13 กุมภาพันธ์ พ.ศ. 2556 สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี (ขณะทรงดำรงพระอิสริยยศเป็นสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี) ทรงเผยถึงพระอาการว่า ทรงได้รับการรักษาและบำบัดจนทรงหายดีขึ้นเป็นที่น่าพอใจของแพทย์ ทรงพระดำเนินได้คล่องแคล่วและออกกำลังกายอย่างสม่ำเสมอ แต่แพทย์ยังให้พระองค์เว้นพระราชกิจไปก่อน
ครั้นวันที่ 1 สิงหาคม พ.ศ. 2556 ได้แปรพระราชฐานไปยังพระตำหนักเปี่ยมสุข วังไกลกังวล พร้อมพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และวันที่ 7 สิงหาคม พ.ศ. 2556 สำนักพระราชวังแถลงว่า ทรงปวดพระอังสากับข้อพระกรซ้าย คณะแพทย์ตรวจแล้วพบว่าพระนหารูอักเสบ จึงถวายพระโอสถและกายภาพบำบัด
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ปรากฏพระองค์ ขณะเสด็จฯ ตามพระบรมศพพระบาทสมเด็จพระมหาภูมิพลอดุลยเดชมหาราช บรมนาถบพิตรออกจากโรงพยาบาลศิริราช ณ วันที่ 14 ตุลาคม พ.ศ. 2559 โดยทรงโบกพระหัตถ์ให้แก่ประชาชนที่มาเฝ้ารับเสด็จฯ ก่อนเสด็จกลับพระตำหนักจิตรลดารโหฐาน หม่อมหลวงปิยาภัสร์ ภิรมย์ภักดี ผู้ถวายงาน กล่าวว่าพระองค์ทรงมีพลานามัยแข็งแรงดี
ในวันเฉลิมพระชนมพรรษา พ.ศ. 2563 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พร้อมด้วยพระบาทสมเด็จพระวชิรเกล้าเจ้าอยู่หัว, สมเด็จพระนางเจ้าสุทิดา พัชรสุธาพิมลลักษณ พระบรมราชินี และพระบรมวงศานุวงศ์ เสด็จออกในโอกาสที่สมเด็จพระบรมราชชนนีพันปีหลวง ทรงบำเพ็ญพระราชกุศลเป็นการส่วนพระองค์ ณ อาคารภูมิสิริมังคลานุสรณ์ โรงพยาบาลจุฬาลงกรณ์ ซึ่งในอีกสองปีต่อมา การบำเพ็ญพระราชกุศลส่วนพระองค์ในโอกาสมหามงคลเฉลิมพระชนมพรรษา 90 พรรษา ก็กระทำในสถานที่เดียวกัน
พระราชกรณียกิจสังเขป > ด้านการเกษตรและชลประทาน

ในด้านการเกษตร จะทรงเน้นในเรื่องของการค้นคว้า ทดลอง และวิจัยหาพันธุ์พืชใหม่ ๆ ทั้งพืชเศรษฐกิจ พืชสมุนไพร รวมถึงการศึกษาเกี่ยวกับแมลงศัตรูพืช และพันธุ์สัตว์ต่าง ๆ ที่เหมาะสมกับสภาพท้องถิ่นนั้น ๆ ซึ่งแต่ละโครงการจะเน้นให้สามารถนำไปปฏิบัติได้จริง มีราคาถูก ใช้เทคโนโลยีง่าย ไม่สลับซับซ้อน เกษตรกรสามารถดำเนินการเองได้ นอกจากนี้ ยังทรงพยายามไม่ให้เกษตรกรยึดติดกับพืชผลทางการเกษตรเพียงอย่างเดียว เพราะอาจเกิดปัญหาอันเนื่องมาจากความแปรปรวนของสภาพดินฟ้าอากาศ หรือความแปรปรวนทางการตลาด แต่เกษตรกรควรจะมีรายได้จากด้านอื่นนอกเหนือไปจากการเกษตรเพิ่มขึ้นด้วย เพื่อจะได้พึ่งตนเองได้ในระดับหนึ่ง
การพัฒนาแหล่งน้ำเพื่อการเพาะปลูกหรือการชลประทาน นับว่าเป็นงานที่มีความสำคัญและมีประโยชน์อย่างยิ่งสำหรับประชาชนส่วนใหญ่ของประเทศ เพราะเกษตรกรจะสามารถทำการเพาะปลูกได้อย่างสมบูรณ์ตลอดปี เนื่องจากพื้นที่เพาะปลูกในปัจจุบันส่วนใหญ่เป็นพื้นที่นอกเขตชลประทาน ซึ่งต้องอาศัยเพียงน้ำฝนและน้ำจากแหล่งน้ำธรรมชาติเป็นหลัก ทำให้พืชได้รับน้ำไม่สม่ำเสมอ และไม่เพียงพอ พระบาทสมเด็จพระมหาภูมิพลอดุลยเดชมหาราช บรมนาถบพิตรทรงให้ความสนพระราชหฤทัยเกี่ยวกับการพัฒนาแหล่งน้ำมากกว่าโครงการพัฒนาอันเนื่องมาจากพระราชดำริประเภทอื่น